Sousuke Shima

En Sousuke Shima (志摩 聡介, *Shima Sōsuke*) és un dels protagonistes del manga Skip and Loafer. El primer any va a la classe 1-3.

## Aparença

En Sousuke Shima és un noi de cabell ros i ulls marrons. Sempre somriu, tot i que de vegades sembla una mica més trist o pensarós. La primera impressió que té la gent d'ell és que sembla molt amable i atractiu. Això fa que les noies de classe sempre li vagin darrere i que es converteixi en un noi molt popular.

## Personalitat (alerta spòilers del manga)

En Shima és un noi molt amable i totes les noies el consideren atractiu. És un dels nois més populars de l'escola, però és molt reservat, sempre es guarda per ell el seus sentiments. De fet, té la sensació que ell mateix no acaba de saber què sent en cada moment. A l'única persona a qui explica els seus dubtes, i amb qui ha parlat sobre els seus sentiments envers la Mitsumi, és el seu amic Chris, a qui coneix des que eren petits, ja que tots dos havien fet d'actors infantils. Aquest és un altre secret d'en Shima: no vol que els seus companys de classe sàpiguen que va ser actor. Ara bé, poc després de començar la preparatòria, en Narumi Kanechika s'adona de qui és i li demana que s'uneixi al club de teatre. En Shima ho refusa en diferents ocasions, motiu pel qual en Kanechika recorre a la Mitsumi per demanar-li que el convenci. En fer-ho, li explica que era actor, motiu pel qual la Mitsumi comparteix aquest secret amb ells.

La Mitsumi i ell esdevenen amics molt propers des del primer dia. La personalitat d'en Shima és la d'un noi mandrós, però quan troba la Mitsumi perduda a una estació de tren, deprimida perquè no arribarà puntual el seu primer dia de classe, decideix ajudar-la i tots dos acaben corrent fins a l'institut. Quan ella li explica que té el somni de millorar la situació de despoblament de les zones rurals i acabar convertint-se en l'alcaldessa del seu poble, ell comença a admirar-la per lluitar per un somni, cosa que sent que ell no pot fer, perquè no en té cap. Gràcies a la seva influència, intenta deixar enrere la seva actitud mandrosa. Per a ell, arribar tard o faltar a l'escola era una cosa normal, però quan veu que ella es preocupa per ell, acaba decidint intentar arribar puntual.

La Ririka Saijyou, però, veu amb mals ulls el canvi que fa en Shima i no li agrada que pugui sentir-se feliç a l'institut. La Ririka és una model famosa amiga d'en Chris Fukunaga i d'en Shima, que comparteix un record desagradable amb en Shima, tot i que encara no s'ha explicat què va passar. Només se sap que els va portar a passar-ho malament i que en Shima se'n sent culpable.

La relació amb la seva mare no és bona. Quan la mare s'assabenta que en Shima participarà en una obra de teatre de l'institut, decideix anar-hi amb el seu altre fill, de tres anys, en Keiri, però un cop allà es troba la Ririka, la qual la fa sentir malament i acaba marxant d'allà sense veure l'obra del fill. Una altra prova de la falta de comunicació que mantenen mare i fill és que quan en Shima va de viatge al poble de la Mitsumi, no li diu a la mare on va i es pensa que és a casa d'en Chris.

Quan diuen a en Shima de participar en aquesta obra de teatre, ell no ho vol, però en veure que tots li demanen, ho fa. Això es deriva del trauma que té i que necessita complaure les expectatives que tenen els altres envers ell. En Chris, però, li diu que guarda el record que en Shima s'ho passava molt bé actuant quan era petit i l'anima a intentar gaudir de l'obra de l'institut. Finalment, decideix acceptar l'oferta d'en Kanechika i apuntar-se al club de teatre (i gràcies a ell augmenten els espectadors, sobretot femenins).

## Passat d'en Shima (alerta spòilers manga)

En Shima amaga un secret de quan era petit que encara no s'ha revelat. Se sap que té a veure amb el fet d'haver anat amb nois més grans que ell i que li havien dit que li ensenyarien com deixar-se anar. La Ririka el va acompanyar, cosa que va fer que l'escàndol els afectés tots dos. A conseqüència d'això, la carrera com a model de la Ririka es va veure estancada durant un temps, tot i que ara torna a estar en auge. En Shima, però, sempre se n'ha sentit culpable, cosa que la Ririka ha alimentat.

També té records tristos amb la seva família. Segons diu, quan era petit feia d'actor perquè és el que sentia que els altres, especialment la seva mare, esperaven d'ell. Li agradés o no, es va tornar una obligació que havia de complir per complaure sa mare i fer-la feliç. Quan li va dir que no volia seguir actuant, la mare es va enfadar amb ell i li va clavar una bufetada. La relació amb la mare es va veure ressentida i mai no han tornat a ser propers. De fet, tampoc no ha aconseguit tenir una relació estreta amb el seu germà petit, en Keiri. En Shima no se sent a gust a casa seva i, per això, tendeix a escapar-s'hi i dorm sovint a casa d'en Chris.

## Relació amb la Ririka (alerta spòilers del manga)

La Ririka i en Shima són amics de la infància. Tots dos es van veure involucrats en un escàndol de petits, però encara no s'ha revelat què va passar. La Ririka, tot i que sap que en el fons la culpa no és d'en Shima, sempre li ha fet pensar-ho. D'aquesta manera, han estat mantenint una relació malsana que feia que en Shima no pogués sentir-se feliç, ja que la culpa el rossegava per dins quan començava a ser-ho.

El dia del festival escolar, la Ririka parla malament a la mare d'en Shima i la fa fora de l'institut, davant d'en Chris i la Mitsumi. Concretament, l'acusa de tornar a intentar controlar el seu fill i tornar a intentar que faci d'actor. Després que la mare marxi, es troben amb en Shima, i la Ririka diu en veu alta, davant de companys de classe d'ell, que de petit era actor. En Shima volia mantenir-ho en secret, i la Mitsumi s'adona que ho ha fet a propòsit per ferir-lo. Per aquest motiu, sent que ha de protegir-lo i es posa entremig de tots dos i demana a la Ririka que se'n vagi per posar-se a la cua del teatre. Després d'això, en Sousuke es decideix a tallar la relació amb la Ririka, al·legant que no s'estan fent bé l'un a l'altre i que és millor deixar-ho enrere. Tot i així, li diu que si el necessita, serà allà per a ella, però que no vol continuar mantenint una relació que no els faci bé. La Ririka s'enfada, respon agressivament i marxa, acompanyada d'en Chris. De tornada, es posa a plorar.

Durant un temps, la Ririka manté les distàncies, però mentre en Shima és de viatge a Ikajima, li envia una fotografia d'un noi, acompanyada de dos missatges: "Uf, això és dolent" i "Mira qui acaba d'entrar al saló de bellesa". Això fa que en Shima quedi pensarós i senti que ha de retornar a la realitat, després d'haver-se sentit feliç. És llavors quan té el flashback de quan era petit i un noi li diu que l'ensenyarà com deixar-se anar.

## Relacions amoroses (alerta spòilers del manga)

Abans de començar la preparatòria, en Shima ja havia tingut parella. A causa de la necessitat de complaure als altres que té, sempre que una noia li demanava per sortir, ell acceptava, tot i no estimar-les. En fer-se més gran, es va dir que ja no ho faria més, motiu pel qual acaba refussant diverses companyes de classe quan se li declaren o quan li demanen el número de telèfon. Ell és conscient de les intencions que tenen les noies que té al seu voltant, però sempre les tracta amablement.

La Mika Egashira, des del primer episodi, demostra sentir alguna cosa per ell i està gelosa de la Mitsumi. El dia de sant Valentí es decideix a regalar-li xocolata casolà i declarar-li el seu amor, tot i saber que seria rebutjada. En Shima, efectivament, la refussa, però és amable amb ella i mantenen l'amistat.

Els seus sentiments per la Mitsumi no estan clars. Ell no està segur de què sent per ella. Al principi, ell creu que només és una amistat; fins i tot li diu a ella que és la primera vegada que té una amistat vertadera amb una noia. Tot i així, es pot apreciar com els seus sentimets es van desenvolupant i parla d'ella amb en Chris. Tot i així, quan ella li diu que li agrada, ell no s'ho espera. Llavors, ell li pregunta si vol que "intentin" sortir junts, i ella accepta. Decideixen no dir-ho a ningú, però ell ho parla amb en Chris, ja que és un amic de fora de l'institut. Per a en Chris, és evident que ella és especial per ell, tot i que ell no està segur de si l'estima com ella espera. A causa de mantenir-ho en secret, les noies de l'institut, quan s'apropen a tots dos, insinuen que seria impossible que algú com en Shima es fixés en algú com la Mitsumi, cosa que la fa sentir malament i s'enfada perquè no la defensa. Aquesta escena l'observa una companya de classe de la Mitsumi, l'Eri Yasaka, motiu pel qual és l'única a l'institut que sap que mantenen una relació. Finalment, quan queden tots dos per fer un pícnic, ella li diu que, tot i que ella l'estima, no creu que ell l'estimi a ella com hauria, i li suggereix tornar a ser només amics, cosa que ell accepta.

Tot i que al principi es fa incòmode, tornen a mantenir una relació d'amistat propera. A l'estiu, la Mitsumi convida a tota la colla a passar les vacances a casa d'ella, a Ikajima, i ell hi va, juntament amb en Tsukasa Mukai, la Mika Egashira, la Yuzuki Murashige i la Makoto Kurume. Un cop allà, la Fumi li pregunta si li agrada la Mitsumi, i ell li explica el que ella li va dir. Quan la Fumi li diu que la Mitsumi no és bona interpretant els sentiments dels altres i que és ell mateix qui ha de decidir què sent, a en Shima li entren dubtes. Més tard, li pregunta a en Mukai què en pensa i li confirma el que li havia dit la Fumi: que la Mitsumi és una mica ximpleta per a aquestes coses. A partir d'aquell moment, en Shima queda dubtós.